Frankryk verleng ‘Covid-19-pas’ ondanks betogings(Foto: STEPHANE DE SAKUTIN/AFP) Frankryk het Maandag begin om ’n sogenaamde Covid-19-pas af te dwing in kafees, restaurante en treine te midde van voortslepende betogings. Frankryk hoop om met die Covid-19-pas mense aan te moedig om teen Covid-19 ingeënt te word. Nagenoeg ’n kwartmiljoen mense het egter Saterdag landwyd bymekaargekom teen die verlenging van die pas. Die pas word met ’n QR-kode gegenereer wanneer ’n persoon volledig ingeënt is, of deur ’n onlangse negatiewe virustoets of na herstel van Covid-19. Emmanuel Macron, president van Frankryk, hoop dit sal daartoe lei dat die land se inentingsprogram momentum optel. Meer as 55% van Frankryk se bevolking is reeds volledig ingeënt. Macron het in ’n onderhoud met die Paris Match geen geheim van sy frustrasie met die betogers gemaak nie. Hy het hulle beskryf as “enkele tienduisende burgers wat in so ’n mate hul sinne verloor het dat hulle sê dat hulle in ’n diktatuur leef”. Die aantal hospitaalopnames weens Covid-19 in Frankryk is nog ver van die vorige hoogtepunte, maar volgens die regering is die land in ’n vierde golf van die virus. Onlangse peilings toon dat ’n duidelike meerderheid van Franse die pas ondersteun, selfs die uitbreiding daarvan om kafees en restaurante te besoek. Die pas word reeds sedert 21 Julie benodig om plekke soos teaters, rolprentteaters en museums te besoek. Die verlenging daarvan is Donderdag deur die Franse Konstitusionele Raad goedgekeur.